happening | Gyldendal - Den Store Danske
Link til "happening"
Oprindelig forfatter JLang Seneste forfatter Redaktionen
© Nam June Paik/Polfoto
happening, (eng. 'hændelse'), kunstform, inden for hvilken forskellige kunstarter blandes improvisatorisk til nye, komplekse former, og hvor kunstneren møder publikum ansigt til ansigt.
Happening er endvidere betegnelsen for demonstrationer og aktioner med et kunstnerisk, provokatorisk islæt. Billedkunst, dans, teater og koncert indgår som elementer i kunstformen. Den er alogisk, og dens struktur er opdelt i selvstændige elementer. Aktør og rolle glider over i hinanden, og publikum inddrages undertiden aktivt i forløbet. Happening eksperimenterer med grænsefladen mellem kunst og liv/virkelighed.
Happening udsprang af billedkunstmiljøer i USA i slutningen af 1950'erne. Den første happening fandt sted på Black Mountain College, North Carolina, allerede i 1952. Komponisten John Cage, koreografen Merce Cunningham, maleren Robert Rauschenberg og pianisten David Tudor udførte ved denne lejlighed simultant deres kunstneriske aktiviteter, der var tilrettelagt efter et partitur, men med plads til individuelle indfald.
Happening som betegnelse for denne fusionskunst blev første gang brugt i Allan Kaprows 18 Happenings in 6 Parts, opført på Reuben Gallery i New York i efteråret 1959.
Fænomenets kunstneriske forudsætninger er dadaisme, surrealisme og Bauhaus i mellemkrigstidens Europa. I amerikansk sammenhæng er happening del af opgøret med kunstens kommercialisering og det salgbare værk. Happening lægger vægt på processen, ikke på produktet.
Omkring 1960 spredte happening sig hurtigt i Europa med navne som Wolf Vostell og Joseph Beuys. Kunstnere i Fluxusbevægelsen blev rejsende i happenings.
I Danmark har bl.a. Lene Adler Petersen, Eric Andersen, Henning Christiansen, Per Kirkeby, Arthur Köpcke, Bjørn Nørgaard samt Jens Jørgen Thorsen arbejdet med happening.
Teatergruppen Solvognens aktionsteater i 1970'erne, fx Nato-hæren (1973) og Julemandshæren (1974), var provokatoriske happenings i det offentlige rum. Senere er happening gledet ud som betegnelse for fusionskunst. Nye betegnelser for lignende bestræbelser er event, performance og aktionskunst.
Jørn Langsted: happening i Den Store Danske, Gyldendal. Hentet 17. oktober 2019 fra http://denstoredanske.dk/index.php?sideId=88903
Antal visninger6630 besøg